Ĩ na tä kua tä,
ki hamö,
Sipetíasisö tä kosoto pata hamö,
kama kai a hua sinomoti wi ĩ töpö na Jesus a tapamoa konasoma.
Ĩ na tä kuama:
Simão Pedro a,
kökö poakapaso noai ĩ ai a na,
‑Sísimu‑ töpö kuuto wi ĩ Tomé a,
Kaliléia tä uli pata ha Kaná tä uli kule,
ĩ ha Natanaeu a pilio soma noai ĩ a,
Sepeteu a pelupö töpö,
Jesus a kai a hua sinomoti noai,
ĩ ai polakapi töpö,
ĩ na töpö kui töpö sototoa tä,
ĩ töpö na Simão Pedro aiki,
‑Salaka sa hikita lasoköö!
‑ a kuuma.
A kuu ha,
‑Kamisa solo‑ ĩ töpö pewö kupaloma.
Töpö kupalo nö,
kutiata a na ĩ töpö pewö titiköma,
ĩ tä mumi na töpö pi kalä halutima maaki,
salaka pö hikipa maama.
Tä halua pälasoma ha,
hena tä sai tä,
kosoto u kasö pata ha maka maka tä palali,
ĩ ha Jesus a öpa kulali maaki,
‑Ki tä öpalali,
ĩ Jesus a hãtowö‑ ĩ na töpö pi kuu maama.
Ĩ ha,
Jesus a komöa soataso lasoma.
‑Ai pö!
Salaka ma hiki ke?
‑ a kuu ha,
‑Salaka sama hiki ke maaki,
sama hikipa maaheö!
‑ töpö kuu hö̃töoö ha,
‑Kate makö poko kuamö kule hamö wahi ma tökö pata säsäamö thalöma,
salaka ma taa soatalali kitäö!
‑ Jesus a komö kuu lasoö ha,
kate töpö poko kuamö kule ha wahi tökö pata säsäamö thaa hö̃tölöma,
salaka satehe epii salaka kökö kua soataköma kutenö,
tökö pata läkäpo kõa kule maaki,
tökö pata hute epö salo,
tökö pata läkäo maama.
Ĩ ha,
Jesus a kai a hua naitio noai,
Jesus anö ĩ a pi ipa noai,
ĩ aiki,
‑Ki a lö kui,
ĩ Jesus a Kaikana‑ ĩ na Simão Pedro a na ĩ na ĩ a kuuma.
Ĩ na tä kuu ha,
Simão Pedro anö kama hai ĩ haloi ösö haloa kõo soatalö nö,
maa tuu na a sutua soataköma.
Maa tuu kasö pata atepa apa kutenö,
ĩ 100 metötu tä kui tuu kasö pata wäa soata kutenö,
Jesus a kai a hua sinomoti wi ĩ töpö pi kalä haile,
ĩ töpönö salaka pi pata läkäpo nö,
kase tä ha töpö pi katöa haiköma.
Töpö pi katöa haiki nö,
töpö söposöpalo nö,
koa taka ane pata topa apa pa salaka kökö sapala pole ĩ kökö,
ĩsa ãi,
ĩ na tä tapa kuama.
Ĩ ha,
Jesus aiki,
‑Salaka ma hikipalöhe,
ĩ ai salaka kökö ose pihoö!
‑ a kuu läoö ha,
kutiata a na Simão Pedro a tititaiki nö,
salaka a pi pata läkäpo soatama.
Ĩ wahi tökö pata na salaka pö pe epii,
kökö satehe epii,
ĩ 153 salaka kökö pata kui,
kökö pata kuoma.
Satehe epii salaka kökö kuoma maaki,
wahi tökö pata huitipo maama.
Ĩ na tä kua tä,
‑Hapo.
Pö iasoö!
‑ ĩ töpö na ĩ na Jesus a kuuma.
‑Ki a hai,
ĩ Jesus Kaikana a‑ töpö pi kuu kutenö,
‑Ĩ witi wa totiwö?
‑ töpö kuu kili ipama.
Önö kutenö,
Jesus a ekuiki nö,
ĩsa ãi tälö nö,
ĩ töpö na ĩ ãi totoaköma.
Salaka kökö totoa sätäa naia soataköma.
Jesus a temöa kono nö,
ĩ tökö soatawö a tapamoa konasoö,
waiha a tapamoa nömöa konasoö,
ĩ na Jesus a tapamo pi kua toitalo nö,
waiha kosoto tuu kasö na a tapamoa nömöa konasoma.
Ĩ na tä kua tä,
töpö ia matalo nö,
Simão Pedro a na Jesus a hapaloma.
A hapalo nö,
‑Joãö a hai ĩ pelupö Simão ai!
Hi töpönö sa pii hö̃töa kule maaki,
kawanö sa pii satia apa asa kitä?
‑ a kuu ha,
‑Pata täö!
Awiö!
Wa pi ipawöö!
Ĩ wa tä taö waikia alu kuleö!
‑ Simão Pedro a kuu hö̃töoma.
A kuu hö̃töoö ha,
‑Oweha wa kökö ose wai hĩkati nö,
wa kökö patama kua wi na,
ai töpönö sa thapo wi,
ĩ na ĩ wa töpö patama kua hö̃töopököö!
‑ Jesus a kuuma.
A kuu nö,
‑João a hai ĩ pelupö Simão ai!
Sa pii hö̃töo kitä?
‑ Jesus a kuu kõoö ha,
‑Awai.
Pata täö!
Wa pi ipawöö!
Ĩ wa tä taö waikia alu kuleö!
‑ Simão Pedro a kuu hö̃töo kõoma.
A kuu ha,
‑Oweha kökö patama kua wi na,
ĩ na sa thapo wi,
ĩ na wa töpö patama kua hö̃töopököö!
‑ Jesus a kuuma.
A kuu nö,
‑João a hai ĩ pelupö Simão ai!
Sa pii totio kitä?
‑ Jesus a kuu kõoma.
‑Sa pii totio kitä?
‑ Jesus a kuu kõatalo opaö ha,
Pedro a õsi wanisala apöpalo nö,
‑Pata täö!
Ĩ wa tä pewö taö öpa waikia kule.
Kamisanö wa pi ipa wi,
ĩ wa tä taö öpa waikia alu kuleö!
‑ Pedro a kuu ha,
‑Oweha kökö patama kua wi na,
ĩ na sa thapo wi,
ĩ na ĩ wa töpö patama kua hö̃töopököö!
“Wa hĩsa soa tä,
au haloi wa ösökö thaa topa totiki nö,
kama wa na au haloi wa ösökö õka kõo soatakö nö,
wa huu pi topamö kua totile hamö wa hutima.
Ĩ na wa kua somatioma maaki,
wa patasipöa totisoma,
wa poko tototasoma,
ai tänö wa poko õkatakö nö,
wa huu waniomö kuo noai hamö wa läkäamö thaa soatalölö kitä” ĩ na kawa na sa kuu kule.
Sa kuu pole,
ĩ pitili ta‑ ĩ na Jesus a kuuma.
‑Ĩ na ai tänö Pedro a säpali kitä.
Ĩ na a säa thapali ha,
“Teusö a totiatalo opa asawö” ĩ na Pedro anö töpö pi thama kitä‑ Jesus a pi kuu salo,
a onihamo nö,
‑Wa poko õka soatakö nö,
wa läkäa soatalölö kitäö!
‑ ĩ na Pedro a na ĩ na Jesus a kuuma.
A kuu nö,
‑Kamisa na a noka soataloö!
‑ Pedro a na Jesus a kuuma.
Ĩ na tä kua tä,
Pedro a nomöhöa soatalo nö,
Jesus a kai a hua sinomoti noai,
ĩ ai tä huu haile,
Pedro anö ĩ a tapama.
Töpö iapalo tä,
Jesus anö a pi ipa noai,
Jesus a na ĩ a loo pakäho totio noai,
ĩ aiki,
‑Pata täö!
Witi pili anö wa monini pia salo?
‑ a kuu noai,
ĩ a huu haio tasoma.
A huu haile,
Pedro anö ĩ a talalö nö,
Jesus a na,
‑Pata täö!
Ki aiki kini?
Wi na ĩ a kua pasio kitä?
‑ Pedro a kuu ha,
‑“Sa walo kõo paio mi tä,
ĩ a noma paio mai kitä” ĩ na sa kuu ha,
“Häö!
Wi na taköö!”
a pi kuu tihöö!
Kamisa na kawa noka totipasopöö!
‑ ĩ na Jesus a kuuma.
Ĩ na Jesus a kuuma kutenö,
Jesus a thapo wi ĩ töpö aiki,
‑Ĩ anö Jesus a kai a hua sinomoti wi,
ĩ a noma mai kitä‑ töpö kupalotima.
Töpö kupalotima maaki,
‑Ĩ a noma mai kitä‑ Jesus a kuu makokoa totio maama.
‑“Sa walo kõo paio mi tä,
ĩ a noma paio mai kitäö!”
sa kuu ha,
“Wi na taköö!”
a pi kuu tihöö!
‑ ĩ na Jesus a kuu pasio päoma.
Jesus a kai a hua naitio noai,
Jesus anö ĩ a pi ipati noai,
ĩ João sa.
Jesus anö ta kateha noai,
kamisanö ĩ sa ta wäsä nö,
sa tä sãöka ke.
Sa ta wäsähe,
ĩ tä na,
‑Pitili ta‑ ĩ na samakö pewö kuu.
Jesus anö tä thati noai,
pe epii ĩ ai tä kuo opama.
‑Ĩ tä pewö a wäsä nö,
tä pewö sãökama aköna,
tä waheta satehe epii tä waheta kulapi.
Hi masita tä uli na ĩ tä waheta sai paa totioö aköna,
masita tä uli alukusia apa pasia kopaso pi‑ ĩ na sa pi kuu kule.